AI ควง AIE วิ่งฉิว 3 วันติด โบรกฯมองผลงาน Q2 เด่น เคาะเป้า “หุ้นแม่” 1.57 บ.
AI ควง AIE วิ่งฉิว 3 วันติด โบรกฯมองผลงาน Q2 เด่น เคาะเป้า “หุ้นแม่” 1.57 บ.
19 มิ.ย. 2563

ผู้สื่อข่าวรายงานว่า ณ เวลา 11.36 น. ราคาหุ้น บริษัท เอเชียน อินซูเลเตอร์ จำกัด (มหาชน) หรือ AI อยู่ที่ระดับ 1.43 บาท บวก 0.04 บาท หรือ 2.88% สูงสุดที่ระดับ 1.46 บาท ต่ำสุดที่ระดับ 1.41 บาท ด้วยมูลค่าการซื้อขาย 26.63 ล้านบาท
ด้านราคาหุ้น บริษัท เอไอ เอนเนอร์จี จำกัด (มหาชน) หรือ AIE อยู่ที่ระดับ 0.59 บาท บวก 0.04 บาท หรือ 7.27% สูงสุดที่ระดับ 0.61 บาท ต่ำสุดที่ระดับ 0.56 บาท ด้วยมูลค่าการซื้อขาย 23.14 ล้านบาท  
ด้านบทวิเคราะห์ บล.คันทรี่ กรุ๊ป ระบุแนะนำซื้อ AI ราคาเป้าหมาย 1.57 บาท โดยบริษัทรายงานกำไรสุทธิไตรมาส 1/63 ที่ระดับ 167 ล้านบาท เพิ่มขึ้น 285% เทียบกับช่วงเดียวกันของปีก่อน และเติบโต 87% จากไตรมาสก่อน โดยส่วนหนึ่งเป็นผลจากบริษัทลูก AIE ที่ผลประกอบการพลิกมามีกำไร 132 ล้านบาท เมื่อเทียบกับขาดทุนสุทธิ 44 ล้านบาทในช่วงไตรมาส 1/62 หนุนจากรายได้ธุรกิจไบโอดีเซลเติบโต 334% เทียบกับช่วงเดียวกันของปีก่อน ผลจากการบังคับใช้มาตรการ B10 ทั่วประเทศในช่วง ม.ค. 63 ที่ผ่านมา
ขณะที่มุมมองช่วงไตรมาส 2/63 คาดว่าจะยังสดใสต่อเนื่องตามความต้องการลูกถ้วยไฟฟ้า และความต้องการไบโอดีเซลที่เพิ่มขึ้น